Document ID: 32010R1238

AZ EURÓPAI PARLAMENT ÉS A TANÁCS 1238/2010/EU RENDELETE
(2010. december 15.)
a 2658/87/EGK rendelet I. mellékletének az Egészségügyi Világszervezet által adott nemzetközi szabadnevet (INN) viselő egyes gyógyszerhatóanyagok, továbbá gyógyszeripari végtermékek gyártásához használt egyes termékek vámmentességének megadása tekintetében történő módosításáról
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 207. cikkére,
tekintettel az Európai Bizottság javaslatára,
a jogalkotási aktus tervezete nemzeti parlamenteknek való továbbítását követően,
rendes jogalkotási eljárás keretében (1),
mivel:
(1)
Az uruguayi forduló tárgyalásai során a Közösség és több ország megállapodott abban, hogy vámmentességet kell biztosítani a Harmonizált Rendszer (HR) 30. árucsoportja és a HR 2936., 2937., 2939. és 2941. vámtarifaszáma alá tartozó gyógyszeripari termékek, valamint az Egészségügyi Világszervezet által adott „nemzetközi szabadnevet viselő” egyes gyógyszerhatóanyagok, az ilyen anyagok egyes sói, észterei és hidrátjai, továbbá gyógyszeripari végtermékek előállításához és gyártásához használt egyes gyógyszeripari intermedierek számára.
(2)
A tárgyalási jegyzőkönyvben rögzített tárgyalási eredményeket felvették a résztvevőknek az Általános Vám- és Kereskedelmi Egyezményhez (GATT) mellékelt 1994. évi marrakeshi jegyzőkönyv vámtarifa-jegyzékébe.
(3)
A résztvevők megállapodtak abban, hogy a Kereskedelmi Világszervezet (WTO) azon tagjainak képviselői, amelyek részes felei a tárgyalási jegyzőkönyvnek, a WTO Áruforgalmi Tanácsa égisze alatt általában háromévente legalább egyszer tárgyalást folytatnak a termékek körének felülvizsgálata céljából, azzal, hogy konszenzus alapján további gyógyszeripari termékeket foglaljanak a vámmentességet élvező termékek jegyzékébe.
(4)
Eddig három ilyen felülvizsgálat történt, amelyek eredményeként számos további, nemzetközi szabadnevet viselő anyag, valamint gyógyszeripari végtermékek előállításához és gyártásához használt gyógyszeripari intermedier kapott vámmentességet, néhány intermedier átkerült a nemzetközi szabadnevet viselő anyagok jegyzékébe, és a nemzetközi szabadnevet viselő anyagok sóit, észtereit vagy hidrátjait jelölő egyes előtagok és utótagok jegyzéke kibővült.
(5)
Az indokoltnak tartott negyedik felülvizsgálat 2009-ben megkezdődött. Ez megállapította, hogy számos további, nemzetközi szabadnevet viselő anyagnak, valamint gyógyszeripari végtermékek előállításához és gyártásához használt gyógyszeripari köztes vegyületnek vámmentességet kell adni, a gyógyszeripari ágazati megállapodásba és ennek felülvizsgálatába már felvett egyes köztes vegyületeket át kell tenni a nemzetközi szabadnevet viselő anyagok jegyzékébe, és hogy az ilyen anyagok sóit, észtereit vagy hidrátjait jelölő egyes előtagok és utótagok jegyzékét ki kell bővíteni.
(6)
A vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendelet (2) létrehozta a Kombinált Nómenklatúrát (KN) és megállapította a Közös Vámtarifa szerződéses vámtételeit.
(7)
A 2658/87/EGK rendeletet ezért ennek megfelelően módosítani kell.
(8)
Annak érdekében, hogy az e rendeletben előírt intézkedések 2011. január 1-jétől alkalmazhatóak legyenek, e rendeletnek a kihirdetését követő napon hatályba kell lépnie,
ELFOGADTA EZT A RENDELETET:
1. cikk
A 2658/87/EGK rendelet I. melléklete harmadik része II. szakaszának („Vámmentességet élvező gyógyszeripari anyagok jegyzéke”) 3., 4. és 6. melléklete a következőképpen módosul:
1.
2011. január 1-jei hatállyal az Unió kiterjeszti a vámmentességet az I. mellékletben felsorolt, nemzetközi szabadnevet viselő anyagokra.
2.
2011. január 1-jei hatállyal a II. mellékletben foglaltak szerint módosul az azokat az előtagokat és utótagokat tartalmazó jegyzék, amelyek a gyógyszeripari ágazati megállapodásba és ennek felülvizsgálatába felvett, vámmentességre jogosult, nemzetközi szabadnevet viselő anyagokkal együtt az ilyen anyagok sóit, észtereit vagy hidrátjait jelöli, amelyek akkor jogosultak a vámmentességre, ha ugyanazon hat számjegyű HR-alszám alá sorolhatók be, mint a megfelelő szabadnevet viselő termék.
3.
2011. január 1-jei hatállyal az Unió kiterjeszti a vámmentességet a III. mellékletben felsorolt, gyógyszeripari végtermékek előállításához és gyártásához használt gyógyszeripari intermedierek tekintetében.
4.
2011. január 1-jei hatállyal a IV. mellékletben felsorolt gyógyszeripari intermedierek lekerülnek a vámmentességet élvező ilyen vegyületek jegyzékéről.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2011. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2010. december 15-én.

Labels: 13
0
3